**DEJAS BALVA**

NOLIKUMS

2018.gada 13. decembrī Rīgā

**Dejas balvas nolikums**

**I Vispārīgie jautājumi**

1. Dejas balvas nolikums (turpmāk – Nolikums) nosaka Dejas balvas (turpmāk – Balva) piešķiršanas kārtību, kā arī Balvas žūrijas izveides un darba organizācijas kārtību.
2. Balva ir augstākais apbalvojums profesionālajā dejas mākslā, kuru piešķir klasiskajā dejā (baletā), laikmetīgajā dejā, mūsdienu dejā, skatuviskajā tautas dejā par sasniegumiem jauniestudējumu, uzvedumu un dejas notikumu radīšanā, kā arī pedagoģiskajā un pētnieciskajā darbā
3. Balvas žūrijas izveidi, tās darba koordinēšanu un apbalvošanas ceremonijas norisi nodrošina biedrība “Latvijas dejas informācijas centrs” (turpmāk – LDIC) sadarbībā ar Kultūras ministriju.

**II Dejas balvas piešķiršanas kārtība**

1. Reizi divos gados tiek piešķirtas 14 (četrpadsmit) Balvas par izciliem sasniegumiem horeogrāfijā, izpildītājmākslā, dejas pētniecībā un par ieguldījumu dejas mākslā.
2. Katrs Balvas laureāts saņem īpaši veidotu mākslas darbu un naudas balvu 1 000 (viens tūkstotis) *euro* pēc nodokļu nomaksas.Kategorijas“Mūža balva dejas mākslā” laureātssaņem īpaši veidotu mākslas darbu un naudas balvu 1 500 (viens tūkstotis pieci simti) *euro* pēc nodokļu nomaksas.
3. Balvu kategorijas.
	1. **Klasiskā deja (balets):**
		1. Klasiskās dejas iestudējums vai notikums;
		2. Klasiskās dejas horeogrāfe/s;
		3. Klasiskās dejas dejotāja;
		4. Klasiskās dejas dejotājs.
	2. **Laikmetīgā deja:**
		1. Laikmetīgās dejas iestudējums vai notikums;
		2. Laikmetīgās dejas horeogrāfe/s;
		3. Laikmetīgās dejas dejotāja/s.
	3. **Skatuviskā tautas deja:**
		1. Skatuviskās tautas dejas uzvedums vai notikums;
		2. Skatuviskās tautas dejas horeogrāfe/s.
	4. **Mūsdienu deja:**
		1. Mūsdienu dejas uzvedums vai notikums;
		2. Mūsdienu dejas horeogrāfe/s.
	5. **Ieguldījums dejas mākslā.**
	6. **Pārsteigums dejas mākslā.**
	7. **Mūža balva dejas mākslā.**
4. Katrā no šā nolikuma 6. punktā minētajām kategorijām tiek paziņoti ne vairāk kā pieci nominanti.
5. Sadarbībā ar citām fiziskām un juridiskām personām var tikt piešķirtas specbalvas.
6. Balvas nominantus izvirza un laureātus nosaka Balvas žūrija.
7. Kultūras ministrijas padotībā esošas valsts pārvaldes iestādes un pārraudzībā esošās kapitālsabiedrības, biedrības un nodibinājumi, kā arī citas juridiskas personas un radošās grupas ir tiesīgas vismaz 1 (vienu) mēnesi pirms notikuma iesniegt LDIC priekšlikumus par tiem dejas pasākumiem, kuri iekļaujami Balvas žūrijas darba plānā.
8. Balvai par mūža ieguldījumu Latvijas profesionālajā dejā kandidātus var izvirzīt juridiskas personas vai radošās grupas.
9. Ja Balvas žūrija izsaka ierosinājumu veikt izmaiņas šajā Nolikumā, LDIC iesniedz Kultūras ministrijai pamatotu pieteikumu par balvas žūrijas ierosinājumu.
10. Ja Balvas žūrija izsaka ierosinājumu piešķirt papildus balvu, kas nav minēta šā Nolikuma 5. punktā, LDIC iesniedz Kultūras ministrijai pamatotu pieteikumu par Balvas žūrijas ierosinājumu. Kultūras ministrija izvērtē Balvas žūrijas priekšlikumu, ņemot vērā pieejamos finanšu līdzekļus, un lemj par papildu Balvu.
11. Reizi divos gados LDIC izveido ar Kultūras ministriju saskaņotu Balvas žūrijas sastāvu, kurā ir 9 (deviņi) locekļi: trīs baleta mākslas eksperti, divi laikmetīgās dejas eksperti, divi skatuviskās tautas dejas eksperti, divi mūsdienu dejas eksperti.
12. Katrs Balvas žūrijas loceklis drīkst pildīt savus pienākumus ne ilgāk kā 2 (divus) Balvas izvērtēšanas termiņus pēc kārtas.
13. Balvas žūrija darbojas līdz kārtējai Balvas pasniegšanas dienai saskaņā ar šo Nolikumu.
14. Lai nodrošinātu Balvas žūrijas sastāva izveidi nākamajam termiņam, LDIC 3 (trīs) mēnešus pirms kārtējā vērtēšanas perioda sākuma ievieto informāciju par kandidātu izvirzīšanu darbam Balvas žūrijā LDIC mājas lapā (www.dance.lv), norādot pieteikumu iesniegšanas termiņu.
15. Pretendentus dalībai Balvas žūrijas sastāvā var pieteikt Kultūras ministrijas padotībā esošās valsts pārvaldes iestādes un pārraudzībā esošās kapitālsabiedrības, biedrības un nodibinājumi, kā arī citas juridiskas personas un radošās grupas, iesniedzot pieteikumus LDIC.
16. Balvas žūrijas locekļa pretendenta pieteicējs iesniedz pieteikumu, kurā ietverts:
	1. Balvas žūrijas locekļa pretendenta CV (Curriculum vitae);
	2. Balvas žūrijas locekļa pretendenta rakstisks apliecinājums, ka pretendents piekrīt būt par žūrijas locekli.
17. Pēc pieteikumu izvērtēšanas LDIC atbilstoši Nolikuma 14.punktam sagatavo priekšlikumu par Balvas žūrijas sastāvu un saskaņo to ar Kultūras ministriju.
18. Balvas žūrijas darba koordinēšanas ietvaros LDIC nodrošina šādu uzdevumu veikšanu:
	1. sasauc Balvas žūrijas sēdes;
	2. plāno un organizē Balvas žūrijas darbu;
	3. nodrošina Balvas žūrijas sēžu protokolēšanu(protokolu paraksta visi klātesošie žūrijas locekļi).
19. Balvas žūrijas sēdes vada Balvas žūrijas priekšsēdētājs. Balvas žūrijas priekšsēdētāju ievēl Balvas žūrija no sava vidus ar vienkāršu balsu vairākumu.
20. Balvas žūrijas sēdes ir slēgtas. Balvas žūrijas sēdēs bez balsstiesībām var piedalīties Kultūras ministrijas pārstāvji. Balvas žūrijai ir tiesības dalībai Balvas žūrijas sēdēs pieaicināt ekspertus vai konsultantus (tai skaitā starptautiskos), ja tam piekrīt vismaz divas trešdaļas Balvas žūrijas locekļu. Pieaicinātajiem ekspertiem vai konsultantiem nav balsstiesību.
21. Balvas žūrija ir lemttiesīga, ja tajā piedalās vismaz divas trešdaļas locekļu.
22. Balvas žūrija lēmumus pieņem balsojumā ar vienkāršu balsu vairākumu. Ja balsis sadalās vienādi, tiek organizēts atkārtots balsojums.
23. Balvas piešķiršanu, pamatojoties uz Balvas žūrijas lēmumu, nodrošina Balvas pasniegšanas ceremonijas organizatori sadarbībā ar LDIC un Kultūras ministriju.
24. Balvas apbalvošanas ceremonija notiek reizi divos gados īpaši šim nolūkam veidotā pasākumā, ko nodrošina Balvas pasniegšanas ceremonijas organizatori sadarbībā ar LDIC un Kultūras ministriju.